Vrhovni sud o zdravstvenoj zaštiti
Pred Vrhovnim sudom Sjedinjenih Država završen je prvi dan rasprave o ustavnosti Zakona o pristupačnoj zdravstvenoj zaštiti
Obamin kontroverzni Zakon o pristupačnoj zdravstvenoj zaštiti suočava se sa najvećim pravnim testom ove nedjelje, kada Vrhovni sud počinje da saslušava argumente o njegovoj ustavnosti. Predsjednik je potpisao zakonski prijedlog u martu 2010. godine, nakon što je odnio pobjedu u jednogodišnjem političkom sporu u pogledu pitanja za koje decenijama nije bilo moguće naći dvostranačko rješenje. Advokat Tom Goldstin smatra da će odluka najviše sudske instance u SAD biti istorijska. Zakonom je predviđeno zdravstveno osiguranje za više od trideset miliona neosiguranih Amerikanaca, kao i usporavanje naglog rasta troškova zdravstvene zaštite. Reformu podržava Robin Martin, majka sedmomjesečnog Džeksa koji ima rijetki genetski poremećaj i srčane probleme. Martin smatra da su odredbe koje zabranjuju kompanijama da ograničavaju iznosa osiguranja ili da odbiju da osiguraju klijenta zbog ranijeg zdravstvenog stanja od ključne važnosti. U središtu pravne bitke je zahtjev da gotovo svi Amerikanci imaju zdravstveno osiguranje, bilo da ga kupe sami ili da im ga obezbedi poslodavac, do 2014. godine ili da, u protivnom, plate kaznu. Protivnici smatraju da je ta odredba neustavna i žele opoziv zakona. Džon O Konor, vlasnik automehaničarske radnje, član je male poslovne grupe - Nacionalne federacije nezavisnih biznisa, koja je uz 26 saveznih država podnijela tužbu protiv zakona. Zdravstvena zaštita je jedno od ključnih pitanja u ovogodišnjoj predizbornoj kampanji, dok se Obama sukobljava sa republikanskim rivalima, koji najavljuju da će u slučaju izbora opozvati sporni zakon. U Vrhovnom sudu nalazi se pet sudija koje su postavili republikanski predsjednici i četiri koje su imenovale demokrate. Zakazano je šest sati iznošenja argumenata u naredna tri dana, što je najduže vreme koje je izdvojeno za jedan slučaj još od 1960-ih. Očekuje se da će odluku donijeti krajem juna, samo nekoliko mjesecu uoči predsjedničkih izbora 6. novembra.